Аймгийн ИТХ-ын Тэргүүлэгчдийн 2015 оны

03 дугаар сарын 06-ны өдрийн

32 дугаар тогтоолын 1 дүгээр хавсралт.

**АЙМГААС 2015-2020 ОНД БАРИМТЛАХ**

**СОЁЛЫН БОДЛОГЫН АГУУЛГА**

**Нэгдүгээр бүлэг.** Нийтлэг үндэслэл

1.1Үндэслэл

1.2Орон нутгийн соёл урлагийн өнөөгийн байдлын товч тойм

1.3Тулгамдсан асуудал

**Хоёрдугаар бүлэг.** Аймгаас баримтлах соёлын бодлогын эрхэм зорилго, үндсэн зорилт, хэрэгжүүлэх үйл ажиллагааны зарчим

2.1 Эрхэм зорилго

2.2 Үндсэн зорилт

2.3 Үндсэн зарчим

**Гуравдугаар бүлэг.** Хэрэгжих хугацаа, удирдлага зохион байгуулалт, хамрах хүрээ, хүрэх түвшин

3.1 Соёлын бодлогын хэрэгжилтийн хугацаа

3.2 Хамрах хүрээ

3.3 Удирдлага, зохион байгуулалт

3.4 Хүрэх үр дүн

**Дөрөвдүгээр бүлэг.** Санхүүжилт, бодлогын тайлан мэдээлэл, хяналт шинжилгээ

4.1 Санхүүжилтийн эх үүсвэр, арга хэрэгсэл

4.2 Хяналт шинжилгээ, үнэлгээ

4.3 Шалгуур үзүүлэлт

**Тавдугаар бүлэг:**

Аймгаас 2015-2020 онд баримтлах соёлын бодлогыг хэрэгжүүлэх арга хэмжээний

төлөвлөгөө

**АЙМГААС 2015-2020 ОНД БАРИМТЛАХ**

**СОЁЛЫН БОДЛОГО**

**Нэгдүгээр бүлэг.** Нийтлэг үндэслэл:

**1.1Үндэслэл**

Даяаршил, хотжилт, техник технологийн хөгжлийн нөлөөгөөр суурин соёл иргэншил давамгайлах болж, хүн амын амьдралын хэв маяг хурдацтай өөрчлөгдөж буй өнөө үед үндэсний уламжлалт соёлоо дээдлэх замаар хүнийг хөгжүүлэхэд дэлхийн улс орнууд анхаарлаа хандуулж байна.

Соёл урлагийн салбар нь төвлөрсөн төлөвлөгөөт эдийн засгийн харилцаанаас зах зээлийн эдийн засгийн харилцаанд шилжих явцад соёл, урлагийн байгууллагууд бие даан ажиллах, урын сангийн бодлого, мэргэжлийн боловсон хүчин бэлтгэх, санхүүжүүлэх тогтолцоонд эрс өөрчлөлт гарсан. Үүний үр дүнд үзэл суртлын дарамт шахалтгүй болж, соёл, урлагийн олон төрлийг чөлөөтэй хөгжүүлэх орчныг бий болгох угтвар нөхцөл бүрдсэн юм. Үүнтэй уялдуулан соёл, урлагийн талаар төрөөс баримтлах бодлого, хууль тогтоомж, баримт бичгүүдийг өөрчилж шинэчлэн батлагдаж ирсэн.

Цаашид Монголын нүүдлийн уламжлалт соёл, иргэншлийг өнө удаан хугацаанд хэрхэн яаж хадгалан хамгаалж хөгжүүлэх, дэлхийд эзлэх түүний байр суурийг хэрхэн баталгаатай болгох асуудлыг тодорхойлохж эх оронч үзлийг хүн төрөлхтний соёл иргэншлийн дэвшилтэт ололт амжилт, үзэл санаатай уялдуулан хөгжүүлэх төрөөс баримтлах соёлын бодлого нь энэхүү аймгаас 2015-2020 онд баримтлах соёлын бодлогын үндсэн тулгуур баримт бичиг болох юм.

Манай аймгийн хэмжээнд 2007-2013 онд баримтлах “Соёлын бодлого”, түүнийг хэрэгжүүлэх арга хэмжээний төлөвлөгөө 90.0 хувьтай, соёлын талаарх үндэсний болон дэд хөтөлбөрүүд амжилттай хэрэгжиж, “Оюуны бүтээн байгуулалт, хөрөнгө оруулалт”-ын нэлээд ажлыг сум орон нутагтаа санаачлан хийж байна.

Энэ бодлого нь дээрх бодлого, хөтөлбөрүүдийг цаашид шинэчлэн баяжуулж үргэлжлүүлэн тус аймагт хэрэгжүүлэх, тэдгээртэй нягт уялдсан, аймгийн цаашдын соёл, урлагийн чиг хандлагыг тодорхойлсон бодлогын үндсэн баримт бичиг мөн.

**1.2Орон нутгийн соёл урлагийн салбарын өнөөгийн байдлын товч тойм**

Тус аймагт Ардын жүжигчин,Төрийн хошой шагналт Б.Дамдинсүрэнгийн нэрэмжит мэргэжлийн урлагийн “Монгол туургатан” театр, нийтийн номын сан, аймгийн музей гэсэн соёлын байгууллагууд, 26 сумын соёлын төв, номын сан, орон нутаг судлах танхимууд ажиллаж, соёлын талаарх хууль тогтоомж, соёлын бодлогыг хэрэгжүүлэх ажлыг зохион байгуулж, мэргэжилтэй боловсон хүчнийг бэлтгэх, давтан сургах, материаллаг баазыг бэхжүүлэх, соёлын хамтын ажиллагааг өргөжүүлэх зэргээр хөдөөгийн хүн амд соёлын үйлчилгээ хүргэх чиг үүргээ амжилттай хэрэгжүүлж байна. 2007 оноос сумдын соёлын төвийн орон тоог 5 болгон нэмэгдүүлснээр орон нутгийн иргэдэд төрөөс үзүүлэх соёл, урлагийн үйлчилгээ тогтмолжин өргөжих нөхцөл бүрдсэн.

Орчин үед соёлын байгууллагын хөгжлийн хамгийн чухал нөөц нь хүний хүчин зүйл бөгөөд тус аймгийн мэргэжлийн урлаг, соёлын байгууллага, сумдын соёлын төвд өнөөдөр нийт 212 хүн ажиллаж байгаагаас мэргэжлийн ажиллагсад 76.6%-ийг эзлэж байна.

Соёл урлагийн байгууллагуудыг мэргэжилтэй боловсон хүчнээр хангахад анхаарал тавьж 2007 оноос эхлэн СУИС, “Монгол туургатан” театр, гурвалсан гэрээ байгуулж, жүжигчний мэргэжлээр 10 оюутан, 2013 онд бүжгийн мэргэжлээр 3 оюутан тус тус суралцуулж, шаардагдах зардлыг орон нутгаас санхүүжүүлж байна.

Соёл, урлагийн байгууллагуудаас жилд дунджаар 253315иргэнд соёлын үйлчилгээг үзүүлж байна.

Соёл, урлагийн байгуулагуудын зарим нэг үйл ажиллагаанд санхүүгийн дэмжлэг туслалцаа үзүүлэх зорилгоор 2011 онд аймгийн ИТХ-ын Тэргүүлэгчдийн тогтоолоор “Аймгийн соёл урлагийг хөгжүүлэх сан”-г байгуулж, сангийн зарцуулалтын журмыг баталсан болно.

Үндэсний соёлоо хадгалан хамгаалж түүнийг цаашид хөгжүүлэх зорилгоор “Өсвөрийн морин хуурчдын улсын уралдаан”, Монгол улсын Хөдөлмөрийн баатар, Ардын жүжигчин, Төрийн соёрхолт Л.Цогзолмаагийн нэрэмжит “Ардын богино дуу дуулаачдын улсын V уралдаан”, Монгол улсын Төрийн хошой шагналт, Ардын жүжигчин Б.Дамдинсүрэн, Их зохиолч Д.Нацагдорж нарын “Учиртай гурван толгой” дуурийн “Шилдэг дүр” шалгаруулах улсын VII уралдааныг аймагтаа зохион байгуулав.

Монгол улсын Засгийн газраас батлагдсан үндэсний хөтөлбөрүүдийг хэрэгжүүлэх ажлын хүрээнд аймгийн Музейгээс сан хөмрөгийн улсын тооллогыг хийж 2861 дэсийн 6620 иж бүрдэлтэй 5381 ширхэг үзмэрийг тоолж “Register“ программд оруулж, мөн соёлын өвийн бүртгэл мэдээллийн санд 27 сумын 430 түүх соёлын үл хөдлөх дурсгал болон 475 биет бус өвийн өвлөн уламжлагчдыг бүртгэн тогтоосон байна.

Аймгийн нийтийн номын сангаас 26 сумын соёлын төвийн номын санг “Монбиблио” цахим программд 100% оруулж нийт сумдын номын сангийн фондын 90.4 хувийг электрон каталогид шилжүүллээ.

Хөдөө орон нутгийн соёлын төвийн үйл ажиллагааг дэмжих зорилгоор аймгийн “Соёлын бодлого”, Аймгийн Засаг даргын үйл ажиллагааны хөтөлбөр, жил бүрийн нийгэм, эдийн засгийг хөгжүүлэх үндсэн чиглэлдээ тодорхой зорилт болгон оруулж 2015 оноос жил бүр 4 сумын соёл, урлагийн өдрүүдийг аймагтаа зохион байгуулах ажлыг уламжлал болгон зохион байгуулах гэж байна.

2007-2014 онд соёл урлагийн байгуулагуудад 10 тэрбум 297 сая төгрөгийн хөрөнгө оруулалт хийгдэж, нийт соёлын төвийн 42.3% нь өргөтгөл, их засварын ажлыг хийж гүйцэтгэв. Мөн Монгол туургатан театрт 25 хүний суудалтай автобус, аймгийн Музей, Номын сан болон Лүн сумын Соёлын төвд явуулын үйлчилгээний авто машинтай болж, хөдөөгийн хүн амд соёлын үйлчилгээг хүргэх нөхцөл боломжийг бүрдүүлсэн.

**1.3 Тулгамдсан асуудал**

1.Соёл, урлагийн зарим байгууллагуудад мэргэжлийн боловсон хүчний хүрэлцээ хангамж дутмаг, тэдний мэргэжил боловсролоо дээшлүүлэх боломж хязгаарлагдмал

2.Хөдөөгийн соёл, урлагийн байгууллагад ажиллагсдын цалин хөлс, урамшуулал, орон сууц, хөдөлмөрийн нөхцөл зэрэг нийгмийн асуудлыг дэс дараатай арга хэмжээ авч хэрэгжүүлэхгүй бол соёл, урлагийн байгууллагад ажиллагсдын нийгмийн асуудалд тодорхой ахиц гарахгүй, энэ салбарын ажилд өөрчлөлт гаргах баталгаагүй байна.

3.Орон нутгийн соёл, урлагийн салбарын эдийн засгийн төлөвлөлт, Хүний нөөцийн бодлогыг шинэ шатанд гаргах, гадаад харилцааны үйл ажиллагааг сайжруулах шаардлагатай байна.

4.Монгол улсын Засгийн газраас батласан үндэсний хөтөлбөр болон “Үндэсний соёлын өвийг бүртгэн баримтжуулах 2 дахь шатны хөтөлбөр”, “Соёлын баримтат өвийг хамгаалах хөтөлбөр”, “Монгол уран бүтээл хөтөлбөр”-үүдийн санхүүжилтийг орон нутгийн төсөвт тусгаж батладаггүйгээс тэр бүр хэрэгжих боломжгүй.

5.Орон нутгийн түүх, соёлын дурсгалт зүйлийг хамгаалах, олон нийтэд сурталчлах, түүхийн дурсгалт газруудыг аялал жуулчлалын сүлжээнд хамруулан хөгжүүлэхэд орон нутгийн эрх, үүрэг хариуцлага, оролцоог өндөржүүлэх шаардлагатай байна.

**Хоёрдугаар бүлэг.** Аймгаас баримтлах соёлын бодлогын эрхэм зорилго, үндсэн зорилт,

хэрэгжүүлэх үйл ажиллагааны зарчим

**2.1 Эрхэм зорилго**

Улс орны хөгжлийн шинэ нөхцөл байдал нийгмийн оюун сэтгэлгээний эрэлт хэрэгцээтэй уялдан нийтийн соёлын ололт, дэвшилтийг өргөн нэвтрүүлэх, соёлын биет болон биет бус өвийг хадгалж хамгаалах, хүн амд төрөөс үзүүлэх соёлын олон талт үйлчилгээг өргөтгөн сайжруулахад соёлын салбарын хөгжлийг хангах явдал болно.

**2.2 Үндсэн зорилт**

1. Соёл, урлагийн салбарыг нийгмийн бусад салбартай нягт уялдуулан хөгжүүлж, хүн амын соёлын ерөнхий түвшин, урлагийн боловсрол, нийтийн соёлын үйлчилгээг дээшлүүлэх

2.Соёл, урлагийн салбарт ажиллагсдын нийгмийн асуудлыг орон нутгийн хүч бололцоонд тулгуурлан ээлж дараатай шийдвэрлэх бодлого баримталж, тэдгээрийн боловсрол мэргэжил, ур чадварын түвшинг тасралтгүй дээшлүүлэн, ажил мэргэжлийн дагуу давтан сургах ажлыг үе шаттайгаар зохион байгуулах

3.Нийгмийн хөгжлийн шаардлага, иргэдийн оюуны эрэлт хэрэгцээнд нийцсэн урлагийн бүтээл, уран сайхны бодлого бий болгож, дэлхийн сонгодог болон үндэсний томоохон бүтээлүүдийг тайз, дэлгэцээр туурвиж нийтийн хүртээл болгох.

4.Соёл, урлагийн байгууллагын орон байр, материалаг баазын хүчин чадал, хөгжим техник хэрэгсэл, тоног төхөөрөмжийн хүрэлцэээ хангалтыг сайжруулахад дэмжлэг туслалцаа үзүүлэн тэдгээрийн үйлчилгээний хүрээ, эдийн засгийн чадавхийг нэмэгдүүлэх

5.Соёлын өвийг судалж илрүүлэх, эзэмших, хадгалж, хамгаалах, өвлөн уламжлах, баяжуулан хөгжүүлэх

6.Эх хэлний баялаг сан, үндэсний уламжлалт зан үйл, ёс заншил, амьдрах арга ухааныг дээдлэн хадгалж хүүхэд залуу үеийнхэнд өвлүүлэн хөгжүүлэхэд бүх нийтийн анхаарлыг хандуулах

7. Нийгмийн бүхий л хүрээнд ахуйн соёл, амьдрах орчин нөхцөлийг сайжруулах, иргэд хоорондын харилцаа, ёс зүйн соёлч байдлыг хэвшүүлэн төлөвшүүлэхэд төрийн болон төрийн бус байгууллага, аж ахуйн нэгж, гэр бүл, иргэдийн үүрэг оролцоог нэмэгдүүлэх.

* 1. **Үндсэн зарчим**

Аймгаас баримтлах соёлын бодлогод дараах зарчмыг баримтална:

1.Монголын эрт, эдүгээгийн түүх , соёлын дурсгалт зүйлс, сан хөмрөгийг үндэсний эрхэм баялаг гэж үзэж төрийн хамгаалалтад байлгах

2.Ардын уламжлалт урлаг, соёлыг бүтээлчээр хөгжүүлэх, суурин соёл иргэншлийг нүүдлийн соёлтой хослуулан өөрийн аймгийн түүх, онцлог нөхцөл байдалд тулгуурлан хөгжүүлэх

3.Соёлын үнэт зүйлийг бүтээн туурвигч, соёлын биет бус өвийг өвлөн хадгалагчийг орон нутгийн төр захиргааны байгууллагаас анхаарч дэмжлэг үзүүлэх

4.Үндэсний соёлын өв, уламжлалт зан заншил, хэв ёсны язгуур байдлыг хадгалах, шинэ нөхцөл байдалтай нийцүүлэн баяжуулах замаар үндэсний соёлын дархлааг бэхжүүлэхэд онцгой анхаарах

5. Иргэдийн сэтгэлгээний болон бүтээн туурвих, үр шимийг нь хүртэх эрх, эрх чөлөөг баталгаатай хангах, авьяас чадвараа илрүүлж, хөгжүүлэхэд бүх талын дэмжлэг үзүүлэх

6. Соёлын чиглэлээр төр, иргэний нийгэм, хувийн хэвшлийн хамтын ажиллагааг дэмжиж, соёлын үйл ажиллагаанд гэр бүл, иргэдийн оролцоог хангах

7. Соёлын үйл ажиллагааны санхүүгийн эх үүсвэр бүрдүүлэхэд улсын төвлөрсөн болон орон нутгийн төсвөөр санхүүжилт олгож, соёлын бүтээн байгуулалт, соёлын үйлдвэрлэлийг өрнүүлэхэд анхаарч дэмжлэг үзүүлэх

**Гуравдугаар бүлэг.** Хэрэгжих хугацаа, удирдлага зохион байгуулалт

**3.1 Соёлын бодлогын хэрэгжилтийн хугацаа**

Аймгаас баримтлах “Соёлын бодлого”-ыг 2015-2020 онд хэрэгжүүлнэ.

**3.2 Хамрах хүрээ**

Аймаг, сум, орон нутгийн төрийн болон төрийн бус бүх шатны байгууллага, аж ахуй нэгж, өмчийн бүх хэлбэрийн соёл, урлагийн байгууллага, ард иргэдийн үйл ажиллагааны орчинд хамаарна.

**3.3 Удирдлага, зохион байгуулалт**

Соёлын бодлого нь аймгийн хэмжээнд хууль эрх зүйн хүрээнд соёлын олон талт үйл ажиллагаанд оролцогч талуудын хамтын болон бие даасан удирдлага зохион байгуулалт, ажил үйлчилгээний зорилго чиглэлийг агуулсан баримт бичиг болно.

2015-2020 онд баримтлах аймгийн соёлын бодлогыг улс, аймаг, орон нутгийн нийгэм, эдийн засгийн хөгжлийн суурь бодлогуудтай нягт уялдуулан хэрэгжүүлнэ.

Соёлын талаар баримтлах бодлогыг, төрийн захиргааны төв байгууллагаас авч байгаа арга хэмжээтэй нягт уялдуулан, нутгийн захиргааны байгууллагын чиг үүрэгт хамруулан үйл ажиллагааны төлөвлөгөөний дагуу хэрэгжүүлнэ.

Соёлын бодлогын хэрэгжилтийг хангах удирдлага зохион байгуулалтын үүргийг аймгийн ЗДТГ-ын НХХэлтэс, аймгийн БСГ, сумдын Засаг дарга нар хариуцна.

Соёлын талаар баримтлах бодлогын хэрэгжилтэд аймгийн ИТХ, Засаг дарга хяналт тавина.

**3.4 Хүрэх үр дүн**

1. Соёл, урлагийн байгууллагын үйл ажиллагаа, менежмент сайжирч, хүн амд үзүүлэх соёлын үйлчилгээний чанар, хүртээмж дээшилнэ.

2. Соёл, урлагийн байгууллагын хөрөнгө санхүүгийн тогтолцоо бүрдэн тусламж, дэмжлэг үзүүлэх гадаад, дотоодын байгууллага, иргэдийн оролцоо нэмэгдэнэ.

3. Соёлын ажилтны нийгмийн асуудлыг шийдвэрлэхэд бодитой туслалцаа дэмжлэг үзүүлэх нөхцөл бүрдэнэ.

4. Соёлын суурь болон хавсарга судалгааг бодитой гаргаж мэдээллийн сан бүрдүүлэн аймаг орон нутгийн нийгэм эдийн засаг, соёлын бүх салбарын хөгжлийн бодлогод өргөн ашиглана.

5. Ахуйн, харилцааны, үйлчилгээний, соёлыг дээшлүүлэх үйл ажиллагаанд төрийн болон төрийн бус байгууллага, аж ахуйн нэгж, айл өрх, хувь хүний оролцоо сайжирч, иргэдийн нийтийн соёлын ойлголт, төлөвшилт дээшилнэ.

**Дөрөвдүгээр бүлэг.** Санхүүжилт, бодлогын тайлан мэдээлэл, хяналт шинжилгээ

**4.1Санхүүжилтийн эх үүсвэр, арга хэрэгсэл**

Аймгаас баримтлах “Соёлын бодлого”-ыг дараахи хөрөнгийн эх үүсвэрээр санхүүжүүлнэ.

Соёлын үйл ажиллагааг санхүүжүүлэх баталгаатай эх үүсвэрийг бүрдүүлэх зорилгоор улсын төвлөрсөн болон орон нутгийн төсвийн зохих хэсгийг жил бүр хуваарилан зарцуулах

1. Улсын төвлөрсөн төсвөөс хувиарлагдаж ирсэн

2.Орон нутгийн төсөв

3.Дотоодын үйлдвэр аж ахуйн газар, аж ахуй нэгж, иргэдийн хандив

4.Гадаад орон, олон улсын байгууллагын хөрөнгө, хандив

5.Аймгийн “Соёл урлагийг хөгжүүлэх сан”

**4.2 Хяналт шинжилгээ, үнэлгээ**

Сумын Иргэдийн Төлөөлөгчдийн Хурал 2015-2020 онд баримтлах аймгийн соёлын бодлогын дагуу сумын соёлыг хөгжүүлэх төсөв, төлөвлөгөөг жил бүр баталж, жилийн эцэст биелэлтэд хяналт тавьж, тайланг хэлэлцэж чиглэл өгнө.

Сумын Иргэдийн Төлөөлөгчдийн Хуралд хэлэлцүүлж, дүгнэлт гаргуулсан материалаа Сумын Засаг дарга, соёлын байгууллага нь аймгийн Боловсрол, Соёлын газарт ирүүлнэ.

Аймгийн ЗДТГ-ын НХХ, Боловсрол соёлын газар соёлын бодлогын хэрэгжилтийн байдлыг аймгийн ИТХ-ын Тэргүүлэгчдийн хуралдаанд жилд нэг удаа танилцуулан, үнэлэлт дүгнэлт гаргуулж, цаашдын чиглэл, хандлагаа тодорхойлно.

**4.3 Шалгуур үзүүлэлт**

Соёлын бодлогын хэрэгжилтийг аймгаас 2015-2020 онд баримтлах соёлын бодлого”-ыг хэрэгжүүлэх үйл ажиллагааны төлөвлөгөөний хэрэгжилтээр үнэлж дүгнэнэ.

\_\_\_\_\_оОо\_\_\_\_\_

Аймгийн ИТХ-ын Тэргүүлэгчдийн 2015 оны

03 дугаар сарын 06-ны өдрийн

32 дугаар тогтоолын 2 дугаар хавсралт.

**“АЙМГААС 2015-2020 ОНД БАРИМТЛАХ СОЁЛЫН БОДЛОГО”-ЫГ**

**ХЭРЭГЖҮҮЛЭХ ҮЙЛ АЖИЛЛАГААНЫ ТӨЛӨВЛӨГӨӨ**

|  |  |  |  |  |  |  |
| --- | --- | --- | --- | --- | --- | --- |
| **№** | **Дэвшүүлсэн зорилт** | **Хэрэгжүүлэх арга хэмжээ** | **Хугацаа** | **Хүрэх үр дүн** | **Хамтран ажиллах байгууллага** | **Санхүүгийн эх үүсвэр** |
| 1 | Соёл, урлагийн салбарыг нийгмийн бусад салбартай нягт уялдуулан хөгжүүлж, хүн амын соёлын ерөнхий түвшин, урлагийн боловсрол, нийтийн соёлын үйлчилгээг дээшлүүлэх | 1.1 Сум бүр орон нутгийнхаа онцлогт тохирсон соёлын хөгжлийн чиг хандлагыг тодорхойлж хөдөөгийн хүн амд соёлын үйлчилгээг хүргэх нэгдсэн тогтолцоо арга хэлбэрийг бий болгож ажиллана. | 2015-2020 онд | Хүн амын соёлын ерөнхий түвшин, урлагийн боловсрол, нийтийн соёлын үйлчилгээний чанар сайжирна. | Сумдын ЗДТГ  Соёлын төв | УТ  ОНТ |
| 1.2 Аймгийн аялал жуулчлалын маршрутад соёлын аялал жуулчлалын чиглэлийг оруулж, Соёлын аялал жуулчлалыг үндсэн төрлөөр хөгжүүлэх орчин нөхцлийг судлаж төлөвлөнө. /”*Угсаатны соёлыг сонирхох аялал”*, *“Түүхийн аялал жуулчлал”*, *“Соёлын үйл явдлын аялал”*, “*Шашны аялал* “,” *Урлагийн аялал”* , “*Хот суурин газрын амьдрал сонирхох аялал”*  “*Хөдөөгийн аж амьдрал сонирхох аялал”* | 2015-2020 онд | Түүхэн аялал жуулчлал давамгайлсан тусгай сонирхлын аялал жуулчлалыг хөгжүүлэх, үйл ажиллагааны цар хүрээ нэмэгдэнэ. | НХХ  БСГ  БОАЖГ  Музей |
| 1.3Сумдын соёлын байгууллагуудын үйл ажиллагаанд 2 жил тутамд чанар үр дүнгийн үнэлгээ тогтоож тэргүүний байгууллагад “Шилдэг загвар соёлын байгууллага” батламж хаяг олгож, БСШУЯ-ны “Соёлын төв чанартай үйлчилгээ” уралдааны болзолд шалгаруулан уламжилна. | 2016 он  2018 он  2020 он | Үйл ажиллагааны чанар сайжирна. | НХХ  БСГ  Сумдын соёлын төв | УТ  ОНТ |
| 1.4 Соёлын биет бус өвийг өвлөн тээгчдийн “Ардын урлагийн наадам”-ыг 2 жил тутамд зохион байгуулна. | 2016он  2018 он  2020он | Өвлөн тээгчдийг шинээр нээн илрүүлнэ. | НХХ  БСГ  Сумын Засаг дарга  Соёлын төв | УТ  ОНТ |
| 1.5 Монгол улсын Төрийн хошой шагналт, Ардын жүжигчин Б.Дамдинсүрэн, Их зохиолч Д.Нацагдорж нарын “Учиртай гурван толгой” үндэсний сонгодог дуурийн “Шилдэг дүр” шалгаруулах улсын VIII-IX уралдааныг Монголын урлагийн ажилтны холбоотой хамтран зохион байгуулна. | 2016он  2020он | Сонгодог урлагийг хөгжүүлж, шинэ залуу авьяастан, уран бүтээлчдийг төрүүлнэ. | НХХ  БСГ  МТТ  Монголын урлагийн ажилтны холбоо | ОНТ  Аж ахуй нэгжийн хандив |
| 1.6 Монгол Улсын Хөдөлмөрийн баатар, Ардын жүжигчин, Төрийн соёрхолт Л.Цогзолмаагийн нэрэмжит “Ардын богино дуу дуулаач”-дын уралдааныг 4 жил тутамд 1 удаа зохион байгуулна. | 2018 он |
| 1.7 Зуунмод сумын ардын авъяастнуудын бүжиг, хөгжмийн чуулга байгуулна. | 2015-2016 онд | Соёл, урлагийг хөгжүүлэхэд иргэдийн оролцоог нэмэгдүүлнэ. | НХХ, МТТ,  Зуунмод сумын ЗДТГ | ОНТ |
| 1.8 Жил бүр 4 сумын соёл, урлагийн өдрүүдийг аймгийн төвд зохион байгуулж, орон нутгийн хөгжил бүтээн байгуулалтыг сурталчилна. | 2015-2020 онд | НХХ, МТТ, Сумын ЗДТГ | ОНТ |
| 1.10 Аймгийн хүүхдийн урлагийн бага наадмыг урлагийн олон төрлийг хамруулан 3 жилд нэг удаа зохион байгуулна. | 2016 он  2019 он | Хүүхэд өсвөр үеийнхэний авьяас сонирхлыг нээн хөгжүүлж урлагийн боловсрол эзэмшүүлэх нийгмийн идэвхийг нь дээшлүүлэхэд чухал нөлөө үзүүлнэ | НХХ  БСГ  ХГБХХ  Сумдын засаг дарга нар | ОНТ |
| 1.11 Бүх нийтийн Соёлын хүрээнд Аж ахуйн нэгж байгууллагуудын нийгмийн хариуцлагыг дээшлүүлэн төлөвшүүлэх замаар соёл урлагийн арга хэмжээнд санхүү болон бусад дэмжлэг туслалцаа үзүүлэх санаачлага хөдөлгөөн бий болгоно. | 2015-2020 онд | Соёл урлагийн салбарт дэмжлэг туслалцаа үзүүлэх аж ахуйн нэгж байгууллага, иргэдийн тоо оролцоо сайжирна | НХХ  БСГ  Сумдын Засаг дарга нар  Аж ахуй нэгж байгууллагууд | Хандив тусламж |
| 2 | Соёл, урлагийн салбарт ажиллагсдын нийгмийн асуудлыг орон нутгийн хүч бололцоонд тулгуурлан ээлж дараатай шийдвэрлэх бодлого баримтлаж, тэдгээрийн мэргэжил, боловсрол ур чадварын түвшинг тасралтгүй дээшлүүлэх ажил мэргэжлийн дагуу давтан сургах ажлыг үе шаттайгаар зохион байгуулах | 2.1 Соёлын салбарын боловсон хүчний тогтвор суурьшилтай ажиллах нөхцлийг бүрдүүлэх арга хэмжээг авч хэрэгжүүлнэ. /орон сууцны зээл, хөнгөлөлт үзүүлнэ. Амины орон сууцны хөнгөлөлтэй зээлд хамруулах, туслах аж ахуй, хөгжүүлэх боломж олгох, мөнгөн тэтгэлэг бусад дэмжлэгт хамруулах/ | 2015-2020 онд | Соёлын ажилтны нийгмийн баталгааг хангах, тогтвор суурьшилтай ажиллах нөхцөл боломжийг бүрдүүлэн хөдөөгийн соёл урлагийн үйл ажиллагаанд ахиц гаргана. | НХХ, БСГ, Сумын ЗДТГ | ОНТ |
| 2.2 СУИС, ХБКоллежи зэрэг соёл урлагийн чиглэлийн сургуулиудад шаардлагатай мэргэжлээр оюутан сургах ажлыг аймаг орон нутгийн дэмжлэг хамтын гэрээгээр хэрэгжүүлнэ. | 2015-2020 онд | Соёл урлагийн байгууллагуудын мэргэжлийн боловсон хүчний хангалт сайжирна | НХХ, БСГ | УТ  ОНТ |
| 2.3 Сумдын соёлын ажилтнуудын мэргэжил боловсролыг ахиулахад анхаарч, эчнээ болон зайны сургалтанд хамруулах, орон нутагт түргэвчилсэн семинар, сургалтуудыг зохион байгуулна. | 2015-2020 онд | НХХ, БСГ | ОНТ |
| 2.4 Олон улсын болон улсын хэмжээнд зохион байгуулах соёл, урлагийн арга хэмжээнд амжилттай оролцсон уран бүтээлчдэд мөнгөн урамшуулал олгоно. | 2015-2020 онд | Орон нутгаас төрөн гарсан уран бүтээлчдийг хөхиүлэн дэмжинэ. | НХХ |
| 3 | Нийгмийн хөгжлийн шаардлага, иргэдийн оюуны эрэлт хэрэгцээнд нийцсэн урлагийн бүтээл, уран сайхны бодлого бий болгож, дэлхийн сонгодог болон үндэсний томоохон бүтээлүүдийг тайз, дэлгэцээр туурвиж нийтийн хүртээл болгох. | 3.1 Үндэсний соёл урлагаас бүрдсэн “Их Монголын дуулал” сэдэвт цуврал уран бүтээлийг шинээр тавьж орон нутгийн болон иргэдэд үйлчилнэ. | 2015-2020 онд | Уран бүтээлийн цар хүрээ нэмэгдэж, урын сан баяжиж, боловсон хүчний чадавх сайжирна. | НХХ  БСГ  МТТ | УТ  ОНТ |
| 3.2 Дэлхийн сонгодог болон үндэсний түүх, орчин үеийн сэдэвт драмын жүжгийн бүтээлийг шинээр найруулан тавьж үзэгчдийн хүртээл болгоно. | МТТ | УТ  ОНТ |
| 3.3 “Монгол туургатны их айзам”, олон үндэстэн ястны хөгжмийн зэмсгээс бүрдсэн их найрал хөгжмийн тоглолтыг найруулан тоглоно. | 2016-2017 онд | БСШУЯ  Аймгийн ЗДТГ, НХХ  БСГ  МТТ | УТ  ОНТ  Төсөл |
| 3.4 Аймгийн харилцаат гадаад орны мужуудад зохиогдох соёлын өдрүүдийн арга хэмжээнд театрын уран бүтээлчид, ардын авьяастан, уран сайханчид, сургуулийн сурагчдыг аялан тоглолтоор оролцуулна. | 2015-2020 онд | ТЗУХ  НХХ  БСГ |
| 3.5 “Солонго цогцолбор”-ын кино театрын үйл ажиллагааг тогтмолжуулж, монголын болон гадаадын киногоор хүн амд үйлчилнэ. | 2015-2020 онд | Кино урлагийг иргэдэд хүргэх үйлчилгээ сайжирна. | НХХ  Солонго цогцолбор |
| 4 | Соёл, урлагийн байгууллагын орон байр, материалаг баазын хүчин чадал, хөгжим техник хэрэгсэл, тоног төхөөрөмжийн хүрэлцэээ хангалтыг сайжруулахад дэмжлэг туслалцаа үзүүлэн тэдгээрийн үйлчилгээний хүрээ, эдийн засгийн чадавхийг нэмэгдүүлэх | 4.1 МТТ-ын шинэ байрыг ашиглалтанд хүлээн авч, театрын үйл ажиллагааг шинээр эхлүүлж, мэргэжлийн уран бүтээлчдийн бүтэц орон тоог нэмэгдүүлэх арга хэмжээ авна. | 2016 он | Соёл, урлагийн байгууллагуудын орчин нөхцөл сайжирна. | ХБХ  БХБГА  МТТ | УТ  9.5 тэр бум |
| 4.2 Аймгийн Музейн барилгыг шинээр бариулах асуудлыг улсын төсөв төлөвлөгөөнд оруулан шийдвэрлүүлэх. | 2016-2020 онд | ХБХ  Барилга хот байгуулалт газрын алба  НХХ  Музей | УТ  5.0 тэр бум |
| 4.3 Аймгийн төвд “Утга зохиолын ордон” шинээр барина. | 2017-2020 онд | ХБХ  Барилга хот байгуулалт газрын алба |  |
| 4.4 Баянцагаан, Аргалант, Баян-Өнжүүл сумдын соёлын төвийг шинээр барих асуудлыг шийдвэрлүүлнэ. | 2015-2020 онд | ХБХ  Барилга хот байгуулалт газрын алба |
| 4.5 Зуунмод сумын соёлын төв, байгуулах асуудлыг шийдвэрлүүлнэ. | 2016-2018 онд | Зуунмод сумын ЗДТГ |
| 4.6 Соёл, урлагийн байгууллагуудыг шаардлагатай хөгжим, техник хэрэгслээр хангах асуудлыг БСШУЯ-тай хамтран хэрэгжүүлнэ. | 2015-2020 онд | Хөгжим, техник хэрэгслийн хүчин чадал нэмэгдэнэ. | БСШУЯ  БСГ | УТ |
| 4.7 Зуунмод хотод үлээвэр хөгжмийн сургалт зохион байгуулахад хөгжмийн зэмсгээр хангах асуудлыг дэмжин шийдвэрлэнэ. | 2015-2016 он | НХХ  БСГ  Хүмүүн цогцолбор сургууль | ОНТ |
| 5 | Соёлын өвийг судалж илрүүлэх, эзэмших, хадгалж, хамгаалах, өвлөн уламжлах, баяжуулан хөгжүүлэх | 5.1 Соёлын биет бус өвийг өвлөн уламжлагчдын аймгийн анхдугаар зөвлөгөөн зохион байгуулж, өвлөн уламжлагчдын бүтээлээр үзэсгэлэн, урлагийн тоглолт зохион байгуулж, мэдээлэл, өвлөсөн өвийн талаархи мэдээллийг багтаасан ном, каталоги гаргана | 2017 он | СББӨ-ийн бүртгэл мэдээллийн сан, сургалтын материаллаг бааз хангагдана. | НХХ  БСГ  Музей  МТТ | ОНТ |
| 5.2 Монголын олон үндэстэн ястан угсаатны уламжлалт өв соёлыг хадгалан хамгаалах, хойч үед өвлүүлэн эзэмшүүлэх сургалтыг төв, хөдөөд шат дараатай зохион байгуулна. /Уртын дууны Баянбараат, Боржигон аялгууг тухайн орон нутгийн шавь сургалтаар, хөөмэй тууль хайлах, бий биелгээ, уртын дуу зэргийг сонирхогчдын сонгон сургалтын хэлбэрээр зааж сургана. | 2015-2020 онд | БСГ  Музей  Соёл, урлагийн байгууллагууд  Сумдын ЕБС | ОНТ |
| 5.3 Гадаад дотоодын аялагч, жуулчдад зориулсан аймгийн нутаг дэвсгэр дэх түүх соёлын онцлох үл хөдлөх дурсгалт газруудын дэлгэрэнгүй жагсаалт, танилцуулга, календар зэргийг хэвлэн гаргаж сурталчилгаанд ашиглана. | 2015 он | НХХ  Музей | ОНТ |
| 5.4 Төв аймгийн ТСҮХДГ-ын мэдээллийг багтаасан номыг Соёлын өвийн төвтэй хамтарч гаргана. | 2016 он | НХХ  Музей  Соёлын өвийн төв | УТ  ОНТ |
| 5.5 ЕБС-ын сурагчид болон дотоодын аялагч сонирхогчдын заавал үзэж сонирхох ТСДЗ болон байгалийн үзэсгэлэнт газруудын жагсаалтыг гаргаж эко болон танилцах аяллыг зохион байгуулна. | 2015-2020 онд | БСГ  БОАЖГ  Музей  ЕБС | ОНТ |
| 5.6 ТСҮХД-ын улсын тооллогын ажлыг жил бүр орон нутагт зохион байгуулж, дурсгалт газруудыг хашаажуулах, хаяг танилцуулгатай болгох, нутгийн иргэдээр гэрээт хамгаалагч ажиллуулах, урамшууллын тогтолцоо бүрдүүлэх, ТСҮХДГ-ын DVD гаргаж цахим мэдээллийн санг баяжуулах зэрэг ажлыг зохион байгуулна. | 2015он |  | БСГ  Музей | ОНТ |
| **5.7** Аймгийн соёлын өвийн бүртгэл мэдээллийн санд программ хангамж суурилуулах, нэгдсэн сүлжээнд холбох ажлыг эхлүүлж, шаардлагатай техник, хэрэгсэл, тоног төхөөрөмжөөр хангах ажлыг шат дараатайгаар зохион байгуулна. | 2015-2020 онд | Соёлын өвийг хамгаалах боломж нэмэгдэж, БМСангийн бүрдэлт, баяжилтын чанар дээшилнэ | НХХ  БСГ  Музей | УТ  ОНТ  Хандив тусламж |
| 5.8. Соёлын баримтат өвийг ариутгах, халдваргүйжүүлэх, сэргээн засварлах ажлыг мэргэжлийн байгууллагын дэмжлэг туслалцаатайгаар хэрэгжүүлнэ. | 2015-2020 онд | Соёлын өвийг хамгаалах боломж нэмэгдэж, чанар дээшилнэ | НХХ  БСГ  Музей | УТ  ОНТ  Хандив тусламж |
| 5.8.Бага насны хүүхдүүдэд ардын уламжлалт шагай, оньсон болон наадгай, хөлөгт тоглоом наадгайгаар тоглох арга ухаан болон ерөөл магтаал, үлгэр оньсого, зүйр цэцэн үг зэрэг ардын бэлгэ зүйг зааж сургах, шаардлагатай хэрэглэгдэхүүнээр хангах ажлыг сургалтын хөтөлбөрт оруулна. | 2015-2020 онд |  | БСГ,  Музей,  Номын сан,  сумдын ЕБС, Цэцэрлэг | ОНТ |
| 5.9 Аймгийн музейд төв халхын түүх угсаатны зүйн холбогдолтой үзмэрүүдээр шинээр баяжилт хийж, тусгай танхим нээж нүүдлийн үзэсгэлэн сумдад зохион байгуулна. | 2015-2020 онд | Орон нутагт өргөн дэлгэрсэн ардын уламжлалт ёс заншил, бахархалт соёлын өвийг суртчлан дэлгэрүүлж хөгжүүлнэ | Музей | УТ  ОНТ |
| 5.10 Өөрийн аймаг, орон нутгийн онцлогтой уялдуулж Төв Халхын үндэсний бахархал болсон цуврал арга хэмжээг жил бүр зохион байгуулна. Үүнд:  - “Морьтон монгол” адууны баяр  - “Үндэсний эд өлөгийн гоёл”-ын өдөр /үндэсний  хувцас,эдлэлийн/  - Шагайн харвааны баяр  - Айрагны баяр  -“Бидний өв-Төв сайхан нутаг” /зорилтот төсөл нэвтрүүлэг/ | 2015-2020 онд | БСГ  Сумдын ЗДТГ  МСУХ-ны салбар, шагайн харвааны холбоо | УТ  ОНТ  Хандив тусламж |
| 5.11 Манзушир дээр байгалийн болон шашны салбар музейг өргөтгөн шинэчилж, засварлан үйлчилгээний цар хүрээг сайжруулж ажиллана | 2015-2020 онд | Музей |
| 5.12 Манзушри хийдийн туурийг сэргээн засварлах, ариун тагшин байлгах чиглэлээр аж ахуй нэгж байгууллагуудтай хамтарч ажиллаж, тэдний дэмжилгээр Шашин, соёлын төв байгуулна. | 2015-2020 онд | Манзушри хийдийг Богд уулын шүтээн болгох замаар Шашин, соёлын төв болгон хөгжүүлнэ. | НХХ  БСГ  Музей  Зуунмод сумын ЗДТГ |
| 6 | Эх хэлний баялаг сан, үндэсний уламжлалт зан үйл, ёс заншил, амьдрах арга ухааныг дээдлэн хадгалж хүүхэд залуу үеийнхэнд өвлүүлэн хөгжүүлэхэд бүх нийтийн анхаарлыг хандуулах | 6.1 Албан бус насан туршийн боловсролын төвийг түшиглэн төрийн албан хаагчдад эх хэл бичгийн чадвар эзэмшүүлэх сургалтуудыг үе шаттай зохион байгуулна. | 2015-2020 онд | Хүүхэд залууст эх хэлний баялаг сан, үндэсний уламжлалт зан үйл, ёс заншил, амьдрах арга ухааныг сургах, өвлөн уламжлах орчин нэмэгдэнэ. | НХХ  БСГ  АБНТБТөв  Сумдын засаг дарга нар | ОНТ |
| 6.2 Төрийн болон аж ахуйн нэгж байгууллагын гадна хаягийг монгол, кирилл бичгээр зэрэгцүүлсэн бичлэгтэй болгоно. | 2015-2016 онд | НХХ  БСГ  Сумдын засаг дарга нар | ОНТ |
| 6.3 ЕБС-ийн суралцагч бүрийн эх хэлээрээ зөв сайхан бичих, үгийн арвин баялаг сантай, яруу сайхнаар ярих, илтгэх чадварыг дээшлүүлж, сурах арга барил эзэмшүүлнэ. | 2015-2020 онд |
| 6.4 Гэр бүлийн соёл, хүмүүжлийн уламжлалыг дээдлэн хөгжүүлж, удам угсаагаа мэдэж үе дамжсан ах, дүү төрөл саднаараа дотносч ихэс дээдсээ хүндлэн бүх нийтээрээ угийн бичиг хөтлөх хөдөлгөөн, ургийн баяр хийхэд арга зүйн дэмжлэг үзүүлнэ. | 2015-2020 онд | Иргэн бүр өөрийн ураг төрлийн хамаатлын хүрээгээ тогтоож үр удам бүрдээ заавал өвлүүлдэг иргэний үүрэг хэрэгжинэ | НХХ  БСГ  Музей  Нийтийн номын сан  Сумдын засаг дарга нар | ОНТ |
| 6.5 Аймгийн нийтийн номын сангаас орон нутагт хүрэлцээ муутай байгаа номуудаар зөөврийн номын сан гаргаж сумдад графикаар үйлчилгээ үзүүлнэ. | 2015-2020  онд | -Шинээр хэвлэгдсэн ном зохиолыг хөдөөгийн уншигчдад хүргэх  -Уншигчдын оюуны эрэлт хэрэгцээг хангах  -Номын сангийн үйлчилгээний хүрээг олон төрөл хэлбэрээр өргөжүүлэх  -номыг хүн бүрийн өдөр тутмын хэрэгцээ болгоход тус дөхөм үзүүлнэ | БСГ  Нийтийн номын сан  Сум, сургуулийн номын сангууд | ОНТ |
| 6.6 Номын сангууд уншигчдын эрэлт хэрэгцээг үндэслэн жил бүр фонд баяжуулна | 2015-2020 онд | ОНТ |
| 6.7 Сумдын номын санд уншигчдад танхимаар үйлчлүүлэх боломж нөхцөл бүрдүүлнэ. |  | ОНТ |
| 6.8 Уншигчдад номыг дээдлэн шүтэх төлөвшил бий болгож номын баяр, зохиолч уншигчдын уулзалт, өдөрлөг, уран уншигчдын уралдаан зэрэг олон хэлбэрт ажлыг зохион байгуулж, тэргүүний уншигч байгууллага, хамт олон, хувь хүн шалгаруулах ажлыг зохион байгуулна . | 2015-2020 онд | ОНТ |
| 6.9 Айл өрхийг хувийн номын сантай болгох хөдөлгөөн өрнүүлэн дүгнэж, шалгарсан өрхийг урамшуулан алдаршуулна. | 2015-2020 онд | БСГ  Нийтийн номын сан | ОНТ |
| 7 | Нийгмийн бүхий л хүрээнд ахуйн соёл, амьдрах орчны нөхцлийг сайжруулах, иргэд хоорондын харилцаа, ёс зүйн соёлч байдлыг хэвшүүлэн төлөвшүүлэхэд төрийн болон төрийн бус байгууллага, аж ахуйн нэгж, гэр бүл, иргэдийн үүрэг оролцоог нэмэгдүүлэх | 7.1 Нийт хүн амын ахуйн болон ёс зүйн харилцаанд соёлч байдлыг төлөвшүүлэх, үндэсний уламжлалт хүнлэг энэрэнгүй зан үйл, ёс заншлыг өвлөн уламжлах, хадгалах зорилгоор “Монгол зан үйл–Бидний соёл“ жилийн аян зохион байгуулна. | 2016 он  2018 он | Иргэдийн нийтийн соёлын түвшин дээшилнэ. | НХХ  БСГ  Сумдын ЗДТГ | ОНТ  Хөгжлийн сан |
| 7.2 Аймгийн хэмжээнд Тохижилт соёлжилтын аян өрнүүлж тэргүүний загвар сум, баг, айл өрхийг шалгаруулна. | 2015-2020 онд |
| 7.3 Сумдын төвд тохилог орчин бүхий халуун усны үйлчилгээг тогтмол ажиллуулна. | 2015-2020 онд | ХБХ  НХХ  БСГ  Сумдын засаг дарга | ОНТ  Хөгжлийн сан |
| 7.4 Аймаг, сумын төв суурин газрын барилга байгууламж, гудамж талбайн нэр хаяг, орчны гэрэлтүүлэг, чимэглэлийг орчин үеийн шаардлагад нийцүүлэн шинэчлэн тохижуулна. | 2015-2020 онд | ХБХ  НХХ  БСГ  Сумдын засаг дарга | ОНТ  Хөгжлийн сан |

-----000------